Franca në rrjedhën e globalizimit, apo jashtë BE-së?
Francezët do të votojnë të djelën në zgjedhjet presidenciale.
Fushata ka qenë e ngarkuar emocionalisht, ndërsa Franca vendos nëse do të qëndrojë në rrjedhën e globalizimit, apo do të ndjekë një rrugë të re jashtë Bashkimit Evropian, duke forcuar kufijtë dhe duke e vënë theksin te politikat e brendshme, në përputhje me prirjen që po shihet edhe në vende të tjera. Nacionalistja Marine Le Pen doli e dyta në raundin e parë, por shpreson që premtimet e saj për kthimin e vendeve të punës dhe rritjen e përfitimeve sociale të ndikojnë te votuesit. Ashtu si në zgjedhjen e Presidentit Trump, votuesit e pazëshëm mund të sjellin një të papritur, edhe pse sondazhet e fundit nxjerrin në krye dhe me shumë diferencë ish-ministrin e ekonomisë Macron: Franca ka ndër nivelet më të larta të papunësisë në Evropë. Veç kësaj një varg sulmesh terroriste islamike kanë ngritur pikëpyetje të mëdha rreth globalizimit dhe atyre që shumë njerëz i shohin si politika të dështuara. Zonja Le Pen kërkon daljen nga eurozona, ndërkaq e majta dhe qendra e shohin atë si të rrezikshme. Në debatin përfundimtar të fushatës, zoti Macron tha se Le Pen do të provokonte një "luftë civile" në Francë. Sfida e madhe e zotit Macron është të bindë votuesit se, edhe pse ish-anëtar i administratës së Partisë Socialiste në pushtet, ai do të jetë i ndryshëm. Por përse zoti Macron vazhdon të jetë në krye të sondazheve? - thotë historiani Patrick Weil. Franca është thellësisht e ndarë, ndoshta më shumë se në çdo periudhë në historinë e saj të pasluftës. Sido që të jetë, zgjedhjet e së dielës do të shënojnë një ndryshim dhe pyetja e madhe është nëse ky do të jetë ndryshimi që vërtet duan votuesit francezë.